**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL NEKILNOJAMOJO TURTO NURAŠYMO IR GRIOVIMO“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant nugriauti ir nurašyti Klaipėdos miesto savivaldybei nuosavybės teise priklausantį nereikalingą netinkamą (negalimą) naudoti nekilnojamąjį turtą.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybei nuosavybės teise priklauso, ikimokyklinio ugdymo įstaigų teritorijose esantis ir šių įstaigų patikėjimo teise valdomas nekilnojamasis turtas, Klaipėdoje. Biudžetinės įstaigos (toliau – BĮ) Klaipėdos lopšelio – darželio „Alksniukas“ teritorijoje esantys kiemo statiniai – 12 lauko pavėsinių, BĮ lopšelio – darželio „Čiauškutė“ teritorijoje esantis pastatas – kiemo rūsys, BĮ lopšelio – darželio „Du Gaideliai“ teritorijoje esantys statiniai – sandėlis ir kiemo statiniai – 24 lauko pavėsinės, BĮ lopšelio – darželio „Radastėlė“ teritorijoje esantis pastatas – sandėlis, BĮ lopšelio – darželio „Pagrandukas“ teritorijoje esantys kiemo statiniai – 12 lauko pavėsinių, BĮ lopšelio – darželio „Versmė“ teritorijoje esantys kiemo statiniai – 24 lauko pavėsinės, BĮ lopšelio-darželio „Žilvitis“ teritorijoje esantis pastatas – kiemo rūsys, BĮ lopšelio – darželio „Žuvėdra“ teritorijoje esantis pastatas – kiemo rūsys, BĮ Klaipėdos sutrikusio vystymosi kūdikių namų teritorijoje esantis – lauko baseinas.

Lauko pavėsinių ir kiemo statinių techninė būklė yra bloga, jie yra fiziškai pažeisti ir nusidėvėję, atskiros pastatų konstrukcijos turi avarinės būklės požymių bei kelia pavojų aplinkinių gyvybei, sveikatai ar aplinkai. Ikimokyklinio ugdymo įstaigų teritorijose esančios vaikų žaidimų pavėsinės bei kiemo statiniai neatlieka savo funkcijų, yra nesaugūs vaikams.

Biudžetinių įstaigų administracijos sudarė įstaigų komisijas ir pripažino minėtus statinius netinkamais (negalimais) naudoti, dėl fizinio nusidėvėjimo.

Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, savivaldybės taryba priima sprendimą dėl savivaldybės nekilnojamojo turto nurašymo ir griovimo. Priėmus šį Savivaldybės tarybos sprendimą būtų sudaryta galimybė vykdyti nurodytų statinių griovimo darbus.

**3. Kokių rezultatų laukiama.**

Nugriovus lauko pavėsines ir kiemo statinius bus pašalinti blogos būklės statiniai ir sutvarkytos teritorijos.

**4. Sprendimo projekto rengimo metu gauti specialistų vertinimai.**

Pastatų techninę būklę įvertino Savivaldybės administracijos statybos leidimų ir statinių priežiūros skyrius ir Biudžetinių įstaigų administracijos sudarytos komisijos.

**5. Lėšų poreikis sprendimo įgyvendinimui.**

Pastatai ir kiemo statiniai bus griaunami savivaldybės biudžeto lėšomis. Preliminari pastatų ir kiemo statinių griovimo suma: ~30 000,00 Eur.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – bus pašalinti blogos būklės pastatai, kiemo statiniai ir sutvarkytos teritorijos.

Teikiame svarstyti šį sprendimo projektą.

Turto skyriaus vedėjas Edvardas Simokaitis